Jørgen Winther (V), 2000-10-26:
Man får nemt en déja-vu-fornemmelse, når man diskuterer rygning.
Jeg synes, det er en af de ting, vi har diskuteret mest i Folketinget gennem de sidste mange år, men nu gør vi det endnu en gang.
Rygning generer også de mennesker, som rygeren sidder ved siden af, og rygning er farlig på mange områder.
enig med Socialdemokratiets ordfører, hr. Holger Graversen.
Der findes nemlig solid dokumentation for, at rygning er så farlig, så farlig.
Derfor er det også meget fornuftigt at gøre alt, hvad man kan, for at forebygge, at børn begynder at ryge i skolen.
Men i Venstre mener vi også, at der virkelig er grænser for, hvor meget der skal lovgives om her i Folketinget, og her har vi nået grænsen efter Venstres opfattelse.
Det er også sådan, at der bliver flyttet på vores moral, hvis man laver alt for mange love i Folketinget.
Venstre mener ikke, at Folketinget skal lovgive om rygning i folkeskolen, ungdomsskolen og fritidsklubber.
Vi mener, at det først og fremmest må være op til de enkelte ledere og bestyrelser af skoler og klubber at træffe beslutning, om der skal indføres rygeforbud på den enkelte skole.
I Venstre mener vi, at der skal være plads til både rygere og ikkerygere.
De bør altid tage et meget venligt hensyn til hinanden.
Så synes jeg i øvrigt, at det er tegn på dobbeltmoral fra regeringens side, når den nu med den ene hånd vil indføre rygeforbud forskellige steder i samfundet og med den anden hånd tillader fortsat rygning her i Folketingssalen.
Herovre til min højre side ser man jo den ene, også socialdemokrater, efter den anden pulse.
Forskellen er jo altså bare, at de er voksne, og det er jo sådan, at af og til bliver der vist fjernsyn her fra Folketingssalen, og så kan man sidde og se, hvordan voksne mennesker, som jo burde være meget fornuftige, står og ryger herinde.
Hvilken signalvirkning har det, vil jeg gerne spørge hr. Holger Graversen om.
Jeg synes, at regeringspartierne, både De Radikale og Socialdemokratiet, da først bør feje for egen dør og tage initiativ til at fjerne den virkelig irriterende røg herinde i Folketingssalen.
Røgen generer mange af os, så hvorfor skal vi fortsat have nogle, der ryger hernede?
Hr. Holger Graversen skulle i folketingsgruppen prøve at få overtalt statsministeren og andre til at komme og sige, at man tager initiativ til, at der ikke skal ryges herinde i Folketingssalen.
Hele Venstres folketingsgruppe stemmer nej til nærværende lovforslag om rygeforbud i folkeskoler og ungdomsskoler.
Men samtidig vil Venstres folketingsgruppe være meget positiv, hvis man decentralt vedtager rygeforbud på de enkelte skoler, for det er sandelig ikke videre fornuftigt eller sundt, at man begynder at ryge som 13-14-årig.
Det er jeg meget, meget enig med hr. Holger Graversen i. Til sidst vil jeg sige, at jeg kom til at smile, ja, næsten til at grine, da jeg læste bemærkningerne til det her forslag.
Der står i bemærkningerne: Regeringen har ikke ønsket at fastsætte regler om rygning i folks eget hjem.
Tak skal I have, det er jeg meget glad for.
Men når man skriver det, så har regeringen altså åbenbart haft overvejelsen, tænkt nøje over det og så fundet ud af, at man ikke gør det lige nu.
Men man ved jo aldrig, hvad man kan frygte af nye forbud fra Socialdemokratiet og denne regering om 2 eller 5 år.
Venstre deltager gerne positivt i udvalgsarbejdet.
Vi er imod rygning på mange områder, men vi vil ikke lovgive om det her.